Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 732/08/3304	Nové Mesto nad Váhom, 14.11.2012
EEČ : 2-24-105-2012

U Z N E S E N I E

Trestná vec:	obvinený XXXXX 
Prečin:	Ohováranie podľa § 373 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 17.09. 2006 v Jihlave napísal a následne i zaslal list ku konaniu číslo NM 7 NcP 154/2003 vedenom na Okresnom súde v Trenčíne , ktorý adresoval predsedovi Okresnému súdu v Novom Meste nad Váhom, kam bol doručený dňa 21.09.2006, v ktorom okrem iného uviedol: "Alebo nevedia načo majú to magické oko? medzi nohami? Sú to sprosté lesby, Omlúvam sa Vám za svoje vyjadrenia, ale nie im, pretože ak je niekto hovado, tak sa mu netreba omlúvať a tie dve sudkyne nie sú hovadá, ale neviem vlastne ako ich nazvať" a následne s textom: "pohrdam mina pretože nemajú svoj vlastný názor, pohrdam nima že sú také špiny hoci majú vzdelanie, pohrdam nima, pretože takéto sprosté sudkyne kazia zákon", čím svojim listom vážnou mierou ohrozil vážnosť u spoluobčanov a poškodil v zamestnaní sudkyňu Okresného súdu v Trenčíne, XXXXX, ktorá predmetné konanie pod sp. zn. NM-7 NcP 154/2003 vedenom na Okresnom súde v Trenčíne pojednávala,
lebo je trestné stíhanie neprípustné podľa § 9 odsek 1 písmeno d
Odôvodnenie:
	Dňa 30.01.2007 poverený príslušník PZ, Obvodné oddelenie PZ v Novom Meste nad Váhom, vydal pod sp. zn.: ČVS: ORP-164/3-OSV-TN-2007, uznesenie podľa § 199 ods. 1 Trestného poriadku, ktorým začal trestné stíhanie vo veci prečinu ohováranie podľa § 373 ods. 1 Trestného zákona a súčasne vzniesol XXXXX obvinenie pre uvedený prečin, ktorého sa mal dopustiť na tom skutkovom základe, že dňa 17.09. 2006 v Jihlave napísal a následne i zaslal list ku konaniu číslo NM 7 NcP 154/2003 vedenom na Okresnom súde v Trenčíne , ktorý adresoval predsedovi Okresnému súdu v Novom Meste nad Váhom, kam bol doručený dňa 21.09.2006, v ktorom okrem iného uviedol: "Alebo nevedia načo majú to magické oko? medzi nohami? Sú to sprosté lesby, Omlúvam sa Vám za svoje vyjadrenia, ale nie im, pretože ak je niekto hovado, tak sa mu netreba omlúvať a tie dve sudkyne nie sú hovadá, ale neviem vlastne ako ich nazvať" a následne s textom: "pohrdam mina pretože nemajú svoj vlastný názor, pohrdam nima že sú také špiny hoci majú vzdelanie, pohrdam nima, pretože takéto sprosté sudkyne kazia zákon", čím svojim listom vážnou mierou ohrozil vážnosť u spoluobčanov a poškodil v zamestnaní sudkyňu Okresného súdu v Trenčíne, XXXXX, ktorá predmetné konanie pod sp. zn. NM-7 NcP 154/2003 vedenom na Okresnom súde v Trenčíne pojednávala. 

	Následne bnolo trestné stíhanie uznesením povereného príslušníka PZ, podľa § 228 ods. 2 písm. a) Trestného poriadku zo dňa 29.08.2007 prerušené, pretože pre neprítomnosť obvineného XXXXX nebolo možné vec náležite objasniť. 

	Dňa 23.03.2012 poverený príslušník PZ, uznesením podľa § 228 ods. 5 Trestného poriadku rozhodol, že v trestnom stíhaní sa bude pokračovať. 

	Vyššie uvedený skutkový stav bol dostatočným spôsobom preukázaný samotnou výpoveďou obvineného XXXXX, výpoveďou svedkyne - poškodenej XXXXX, ako aj vo veci zadováženými listinnými dôkazmi, konkrétne dvoma listami obvineného zo dňa 17.09.2006, ako aj ostatným vo veci zadováženým spisovým materiálom.

	Podľa § 373 ods. 1 Trestného zákona, kto o inom oznámi nepravdivý údaj, ktorý je spôsobilý značnou mierou ohroziť jeho vážnosť u spoluobčanov, poškodiť ho v zamestnaní, v podnikaní, narušiť jeho rodinné vzťahy alebo spôsobiť mu inú vážnu ujmu, potrestá sa odňatím slobody až na dva roky.

	Podľa § 9 ods. 1 písm. d) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

	Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9.

	Vo vyšetrovacom spise sa nachádza aj Úmrtný list Slovenskej republiky zo dňa 12.11.2012, vydaný Matričným úradom Mesta XXXXX, zväzok č. 16, ročník 2012, strana 190, poradové číslo 188, z ktorého vyplýva, že obvinený XXXXX zomrel dňa 06.09.2012 v Myjave. 

	Keďže trestné stíhanie je možné viesť len proti konkrétnej fyzickej osobe a vo veci bolo preukázané, že obvinený XXXXX zomrel, bolo potrebné rozhodnúť tak, ako je uvedené vo výrokovej časti tohto rozhodnutia. 
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rudolf Michnica
prokurátor